CELEX: 32010R0772
Language: mt
Date: 2010-09-01
Title: Regolament tal-Kummissjoni (UE) Nru 772/2010 tal- 1 ta’ Settembru 2010 li jemenda r-Regolament (KE) Nru 555/2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 479/2008 dwar l-organizzazzjoni komuni tas-suq tal-inbid fir-rigward ta’ programmi ta’ appoġġ, kummerċ ma’ pajjiżi terzi, potenzjal tal-produzzjoni u kontrolli fis-settur tal-inbid

2.9.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 232/1
            
         REGOLAMENT TAL-KUMMISSJONI (UE) Nru 772/2010
   tal-1 ta’ Settembru 2010
   li jemenda r-Regolament (KE) Nru 555/2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 479/2008 dwar l-organizzazzjoni komuni tas-suq tal-inbid fir-rigward ta’ programmi ta’ appoġġ, kummerċ ma’ pajjiżi terzi, potenzjal tal-produzzjoni u kontrolli fis-settur tal-inbid
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1234/2007 tat-22 ta’ Ottubru 2007 li jistabbilixxi organizzazzjoni komuni ta’ swieq agrikoli u dwar dispożizzjonijiet speċifiċi għal ċerti prodotti agrikoli (Ir-Regolament Waħdieni dwar l-OKS) (1) u b’mod partikolari l-Artikolu 103za, flimkien mal-Artikolu 4 tiegħu,
   Billi:
   
               (1)
            
            
               Il-punt (d) tal-ewwel paragrafu tal-Artikolu 4 tar-Regolament tal-Kummissjoni (KE) Nru 555/2008 tas-27 ta’ Ġunju 2008 li jistabbilixxi regoli dettaljati għall-implimentazzjoni tar-Regolament tal-Kunsill (KE) Nru 479/2008 dwar l-organizzazzjoni komuni tas-suq tal-inbid fir-rigward ta’ programmi ta’ appoġġ, kummerċ ma’ pajjiżi terzi, potenzjal tal-produzzjoni u kontrolli fis-settur tal-inbid (2) jipprovdi li l-appoġġ għal promozzjoni u informazzjoni fuq swieq ta’ pajiżi terzi jtul aktar minn tliet snin għal benefiċjarju partikulari f’pajjiż terz partikulari.
            
         
               (2)
            
            
               Fid-dawl tal-esperjenza miksuba waqt l-implimentazzjoni ta’ dawk l-azzjonijiet ta’ appoġġ, jeħtieġ li jkun previst it-tiġdid tagħhom b’mhux iktar minn sentejn, minħabba l-ispeċifiċità tal-azzjonijiet ta’ promozzjoni u informazzjoni fil-pajjiżi terzi li, pereżempju, jirrikjedu formalitajiet amministrattivi itwal fuq livell ta’ Stat Membru u pajjiż terz.
            
         
               (3)
            
            
               L-Artikolu 5(1) tar-Regolament (KE) Nru 555/2008 jipprevedi li l-Istati Membri għandhom jistabbilixxu l-proċedura ta’ applikazzjoni, li għandha, b’mod partikulari, tipprovdi regoli dettaljati dwar l-evalwazzjoni ta’ kwalunkwe azzjoni ta’ appoġġ partikulari. Jeħtieġ ukoll li tiġi pprovduta obligazzjoni għall-Istat Membri biex jistabbilixxu l-proċedura għat-tiġdid possibbli tal-appoġġ kif ukoll evalwazzjoni minn qabel tal-azzjonijiet appoġġati.
            
         
               (4)
            
            
               L-Artikolu 9(1) tar-Regolament (KE) Nru 555/2008 jiddeskrivi l-ġestjoni finanzjarja tar-ristrutturar u l-konverżjoni tal-vinji mingħajr ma tistabbilixxi dispożizzjonijiet speċifiċi marbuta mal-kontroll tal-operazzjonijiet. L-operazzjonijiet ta’ ristrutturar u konverżjoni tal-vinji jistgħu, f’ċertu każijiet, ikunu soġġetti għal bosta kontrolli fil-post mingħajr titjib fl-ispejjeż amministrattivi u finanzjarji involuti.
            
         
               (5)
            
            
               L-Artikolu 81 tar-Regolament (KE) Nru 555/2008 jistabbilixxi d-dispożizzjonijiet relatati mal-monitoraġġ tal-potenzjal tal-produzzjoni biss. Minkejja li l-operazzjonijiet ta’ ristrutturar u konverżjoni tal-vinji huma marbuta mill-viċin mal-operazzjonijiet relatati mal-potenzjal tal-produzzjoni, dawn bħalissa huma esklużi mill-applikazzjoni ta’ dak l-Artikolu. Sabiex tiġi ssemplifikata s-sistema ta’ kontroll, jeħtieġ li jiġu stabbiliti regoli li jikkonċernaw il-verifika tal-operazzjonijiet ta’ ristrutturar u konverżjoni tal-vinji li jkunu simili għar-regoli attwali li jikkonċernaw il-verifika tal-operazzjonijiet tal-potenzjal tal-produzzjoni.
            
         
               (6)
            
            
               Sabiex tiġi ssemplifikata l-verifika tal-operazzjonijiet ta’ ristrutturar u konverżjoni tal-vinji, jeħtieġ li jsiru dispożizzjonijiet li jippermettu, flimkien mal-użu ta’ għodod grafiċi, l-użu ta’ strumenti ekwivalenti li jippermettu wkoll l-identifikazzjoni, il-kejl u l-lokalizzazzjoni tar-raba’.
            
         
               (7)
            
            
               Ir-Regolament (KE) 555/2008 għandu għalhekk jiġi emendat skont dan.
            
         
               (8)
            
            
               Il-miżuri stipulati f’dan ir-Regolament huma skont l-opinjoni tal-Kumitat ta’ Ġestjoni għall-Organizzazzjoni Komuni tas-Swieq Agrikoli,
            
         ADOTTAT DAN IR-REGOLAMENT:
   Artikolu 1
   Ir-Regolament (KE) Nru 555/2008 għandu jiġi emendat kif ġej:
   
               (1)
            
            
               Fl-Artikolu 4, l-ewwel paragrafu, il-punt (d) qed jitbiddel b’dan li ġej:
               
                           “(d)
                        
                        
                           L-appoġġ għal promozzjoni u informazzjoni jtul għal mhux aktar minn tlett snin għal benefiċjarju partikulari f’pajjiż terz partikulari; madankollu, jekk meħtieġ, jista’ jiġġedded darba, għal perjodu mhux itwal minn sentejn;”;
                        
                     
         
               (2)
            
            
               L-Artikolu 5(1) huwa emendat kif ġej:
               
                           (a)
                        
                        
                           il-frażi ta’ introduzzjoni qed titbiddel b’din li ġejja:
                           “Stati Membri għandhom jistabbilixxu l-proċedura ta’ applikazzjoni u l-proċedura ta’ tiġdid possibbli, kif imsemmi f’punt (d) tal-ewwel paragrafu tal-Artikolu 4, li għandhom, b’mod partikulari, jipprovdu regoli dettaljati dwar:”;
                        
                     
                           (b)
                        
                        
                           il-punt (e) hu mibdul b’li ġej:
                           
                                       “(e)
                                    
                                    
                                       l-evalwazzjoni ta’ kull azzjoni partikulari megħjuna. F’każ ta’ tiġdid skont il-punt (d) tal-ewwel paragrafu tal-Artikolu 4, se jiġu evalwati wkoll ir-riżultati tal-azzjonijiet megħjuna qabel it-tiġdid.”
                                    
                                 
                     
         
               (3)
            
            
               Fl-Artikolu 9(1), l-ewwel subparagrafu għandu jiġi mibdul b’dan li ġej:
               “L-appoġġ għandu jitħallas ġaladarba jkun ġie aċċertat li jew applikazzjoni waħdanija jew l-operazzjonijiet kollha koperti mill-applikazzjoni għall-appoġġ, skont l-għażla li jagħmel l-Istat Membru għall-ġestjoni tal-miżura, jkunu ġew implimentati u kkontrollati fil-post, skont l-Artikolu 81 ta’ dan ir-Regolament.”;
            
         
               (4)
            
            
               L-Artikolu 81 huwa mibdul b’dan li ġej:
               “Artikolu 81
               Kontroll relatat mal-potenzjal tal-produzzjoni u l-operazzjonijiet ta’ ristrutturar u konverżjoni tal-vinji
               1.   Sabiex tiġi vverifikata l-konformità mad-dispożizzjonijiet dwar il-potenzjal tal-produzzjoni stabbiliti fis-Sezzjoni IVa tal-Kapitolu III tat-Titolu I tal-Parti II tar-Regolament (KE) Nru 1234/2007, inkluż il-projbizzjoni tranżizzjonali fuq taħwil ġdid stabbilita fl-Artikolu 85g(1) ta’ dak ir-Regolament, kif ukoll id-dispożizzjonijiet previsti fl-Artikolu 103q ta’ dak ir-Regolament, relatati mal-operazzjonijiet ta’ ristrutturar u konverżjoni tal-vinji, l-Istati Membri għandhom jużaw reġistru tal-vinji.
               2.   Meta jingħataw drittijiet ta’ taħwil mill-ġdid kif previst fl-Artikolu 85i tar-Regolament (KE) Nru 1234/2007, l-erjas tal-meded għandhom ikunu vverifikati b’mod sistematiku qabel u wara l-eżekuzzjoni tat-tħammil. Il-plotts issorveljati għandhom ikunu dawk li għalihom għandu jingħata dritt ta’ taħwil mill-ġdid.
               Il-kontroll qabel it-tħammil għandu jinkludi verifika tal-eżistenza tal-vinja konċernata.
               Dan il-kontroll għandu jitwettaq permezz ta’ kontroll fil-post. Iżda jekk l-Istat Membru jkollu għad-dispożizzjoni tiegħu reġistru tal-vinji kompjuterizzat, affidabbli u aġġornat, il-kontroll ikun jista’ jitwettaq b’mod amministrattiv u l-obbligu ta’ kontroll fil-post qabel it-tħammil jista’ jkun limitat għal 5 % tal-applikazzjonijiet li jkunu daħlu (fuq bażi annwali) biex tkun ikkonfermata l-affidabbiltà tas-sistema amministrattiva ta’ kontroll. Jekk kontrolli fil-post jiżvelaw irregolaritajiet jew diskrepanzi sinifikanti f’reġjun jew f’parti ta’ reġjun, l-awtorità kompetenti għandha żżid kif imiss l-għadd ta’ kontrolli fil-post matul is-sena konċernata u s-sena ta’ wara.
               3.   Erjas li jirċievu primjum ta’ tħammil għandhom ikunu vverifikati b’mod sistematiku qabel u wara l-eżekuzzjoni tat-tħammil. Il-plotts ivverifikati għandhom ikunu dawk li jkunu suġġetti ta’ applikazzjoni għal għajnuna.
               Il-kontroll qabel it-tħammil għandu jinkludi wkoll il-verifika tal-eżistenza tal-vinja konċernata, il-medda mħawla u determinata skont l-Artikolu 75 u jekk il-medda partikulari kinitx ikkoltivata sewwa.
               Dan il-kontroll għandu jitwettaq permezz ta’ kontroll fil-post. Madankollu, jekk l-Istat Membru jkollu għad-dispożizzjoni tiegħu għodda grafika jew l-ekwivalenti li jippermetti l-kejl tal-erja tar-raba’ skont l-Artikolu 75 fir-reġistru tal-vinji kompjuterizzat u informazzjoni aġġornata affidabbli dwar ir-raba’ li kienet ikkoltivata sewwa, il-kontroll ikun jista’ jitwettaq b’mod amministrattiv u l-obbligu ta’ kontroll fil-post qabel it-tħammil jista’ jkun limitat għal 5 % tal-applikazzjonijiet biex tkun ikkonfermata l-affidabbiltà tas-sistema amministrattiva ta’ kontroll. Jekk kontrolli fil-post jiżvelaw irregolaritajiet jew diskrepanzi sinifikanti f’reġjun jew f’parti ta’ reġjun, l-awtorità kompetenti għandha żżid kif imiss l-għadd ta’ kontrolli fil-post matul is-sena konċernata.
               4.   Il-kontroll li jivverifika li t-tħammil fil-fatt sar, għandu jsir permezz ta’ kontroll fil-post. F’każ li t-tħammil tar-raba’ sħiħa tal-vinja jew li r-riżoluzzjoni tat-telerilevament hija ugwali għal 1 m2 jew aħjar, il-kontroll jista’ jsir bit-telerilevament.
               5.   F’każ ta’ erjas li jirċievu primjum ta’ tħammil, mingħajr preġudizzju għall-paragrafu 3, it-tielet subparagrafu u l-paragrafu 4, talanqas wieħed miż-żewġ kontrolli msemmija fl-ewwel subparagrafu tal-paragrafu 3 għandu jitwettaq permezz ta’ kontroll fil-post.
               6.   Erjas li qegħdin jirċievu għajnuna għar-ristrutturar u l-konverżjoni tal-vinji għandhom jiġu kkontrollati, b’mod sistematiku, qabel u wara l-eżekuzzjoni tal-operazzjonijiet. Il-plotts li għandhom jiġu kkontrollati huma dawk li għalihom ġiet sottomessa applikazzjoni għall-għajnuna.
               Il-kontroll qabel l-operazzjonijiet għandu jkopri wkoll il-verifika tal-eżistenza tal-vinja konċernata, l-erja mħawla determinata skont l-Artikolu 75 u l-esklużjoni tal-każ ta’ tiġdid normali tal-vinji kif definit fl-Artikolu 6.
               Il-kontroll imsemmi fit-tieni subparagrafu għandu jitwettaq permezz ta’ kontroll fil-post. Madankollu, jekk l-Istat Membru jkollu għad-dispożizzjoni tiegħu għodda grafika jew l-ekwivalenti, li jippermetti l-kejl tar- raba’ skont l-Artikolu 75 fir-reġistru tal-vinji kompjuterizzat, u informazzjoni aġġornata affidabbli dwar il-varjetajiet ta’ għeneb tal-inbid imħawla, il-kontroll imbagħad ikun jista’ jitwettaq b’mod amministrattiv u l-obbligu ta’ kontroll fil-post qabel it-tħammil jista’ jkun limitat għal 5 % tal-applikazzjonijiet biex tkun ikkonfermata l-affidabbiltà tas-sistema amministrattiva ta’ kontroll. Jekk kontrolli fil-post jiżvelaw irregolaritajiet jew diskrepanzi sinifikanti f’reġjun jew f’parti ta’ reġjun, l-awtorità kompetenti għandha żżid kif imiss l-għadd ta’ kontrolli fil-post matul is-sena konċernata.”
            
         Artikolu 2
   Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-1 ta’ Settembru 2010.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 299, 16.11.2007, p. 1.
   
      (2)  ĠU L 170, 30.6.2008, p. 1.